recursal/SuperWikiNEXT-32B huggingface dataset:
7°22′0.0″N 80°37′0.0″E﻿ / ﻿7.366667°N 80.616667°E﻿ / 7.366667; 80.616667

**அக்குரனை** இலங்கையின் மத்திய மாகாணத்தின் கண்டி மாவட்டத்தில் அமைந்துள்ள ஒரு பிரதேச செயளர் பிரிவு ஆகும். அக்குரனை என்பது இப்பகுதியில் காணப்படும் சிறிய நகரின் பெயருமாகும். இது மாவட்ட தலைநகரான கண்டி நகரத்தில் இருந்து வடக்குத் திசையில் அமைந்துள்ளது.

புவியியலும் காலநிலையும்
-----------------------

அக்குரனை மத்திய மலைநாடு என அழைக்கப்படும் இலங்கையின் புவியியல் பிரிவில் அமைந்துள்ளது. கடல் மட்டத்துக்கு மேல் சுமார் 543.7632 மீற்றர் உயரத்தில் காணப்படுகிறது. இங்கு வருடாந்த சராசரி வெப்பநிலை 24 பாகை செல்சியஸ் ஆகும். பெரும்பாலான மழைவீழ்ச்சி தென்மேற்கு பருவக்காற்று மூலம் கிடைக்கிறது. 2500-3000 மி.மீ. வருடாந்த சராசரி மழைவீழ்ச்சியை பெறுகின்றது.

மக்கள்
------

இது முஸ்லிம்களை பெரும்பான்மையாக கொண்ட ஒரு பிரதேச செயளர் பிரிவு ஆகும். இங்குள்ள மக்களில் பெரும்பானமையினர் இஸ்லாமிய மதத்தைச் சேர்ந்தவராவர்.
2001 இலங்கை அரசின் மக்கள் தொகை கணிப்பீட்டில மக்களின அடிப்படையிலான மக்கள் தொகைப் பரம்பல் பின்வருமாறு:

| பிரிவு | மொத்தம் | சிங்களவர் | இலங்கைத் தமிழர் | இந்தியத் தமிழர் | முஸ்லிம்கள் | பரங்கியர் | ஏனைய |
| --- | --- | --- | --- | --- | --- | --- | --- |
| மொத்தம் | 55366 | 16923 | 2058 | 1473 | 34893 | 14 | 5 |
| கிராமம் | 54943 | 16911 | 1793 | 1328 | 34892 | 14 | 5 |
| தோட்டப்புறம் | 423 | 12 | 265 | 145 | 1 | 0 | 0 |

2001 இலங்கை அரசின் மக்கள் தொகை கணிப்பீட்டில் மத அடிப்படையிலான மக்கள் தொகைப் பரம்பல் வருமாறு:

| பிரிவு | மொத்தம் | பௌத்தர் | இந்து | இஸ்லாம் | கத்தோலிக்கம் | ஏனைய கிறிஸ்தவம் | ஏனைய |
| --- | --- | --- | --- | --- | --- | --- | --- |
| மொத்தம் | 55366 | 16903 | 3181 | 35028 | 220 | 34 | 0 |
| கிராமம் | 54943 | 16890 | 2781 | 35026 | 212 | 34 | 0 |
| தோட்டப்புறம் | 423 | 13 | 400 | 2 | 8 | 0 | 0 |

கைத்தொழில்
----------

இங்கு நெற்பயிர்ச் செய்கைமுக்கிய இடத்தை பெருகிறது. மேலும் தேயிலைப் பெருந்தோட்டங்களும் காணப்படுகிறது. அக்குரனை மக்கள் மொத்த வியாபாரம் மற்றும் வாகன இறக்குமதிக்கு புகழ்பெற்றவர்களாவர்.

குறிப்புகள்
-----------

உசாத்துணைகள்
------------

* இலங்கை புள்ளிவிபரவியல் திணைக்களம் - பகுதி 1
* இலங்கை புள்ளிவிபரவியல் திணைக்களம் - பகுதி 2

  



|  |  |  |
| --- | --- | --- |
| * பா
* உ
* தொ
 | **இலங்கை மத்திய மாகாணத்தில் உள்ள நகரங்கள்** | {{{படிம தலைப்பு}}} |
| மாநகரசபைகள் | கண்டி | மாத்தளை | நுவரெலியா |
| நகரசபைகள் | நாவலப்பிட்டி | கம்பளை | கடுகண்ணாவை | வத்தேகாமம் | அட்டன் - டிக்கோயா | தலவாக்கலை - லிந்துலை | உடதலவின்ன |
| சிறு நகரங்கள் | அக்குரணை | கினிகத்தனை | குண்டசாலை | கொட்டகலை | தெல்தோட்டை | தொழுவை | பன்விலை | பேராதனை | மினிப்பே | வட்டவளை | இரம்படை | புசல்லாவை | உலப்பனை | பொகவந்தலாவை |
**காட்டுராஜா** என்கிற **இரண்டாம் சாகுஜி போன்சலே** (**Shahuji II Bhonsle** of **Katturaja**) என்பவர் என்பவர் போன்சலே மரபின் தஞ்சாவூர் மராட்டிய மன்னராக 1738 முதல் 1739வரை இருந்தவராவார். இவர் சரபோஜியின் முறையிலா மணப்பிறப்பு மகன் என்ற சரிபார்க்கப்படாத கூற்றை அடிப்படையாகக் கொண்டு அதிகாரத்திற்கு உயர்ந்தார்.

அதிகாரத்திற்கு உயருதல்
----------------------

சரபோஜி மரணமடைந்த பிறகு, காட்டுராஜா அரியணையை அடைய விரும்பினார். இருப்பினும், 1778 இல் முதலாம் சரபோஜி இறந்தபோது, அரியணை அவரது தம்பியான துக்கோஜியிடம் ஒப்படைக்கப்பட்டது. துக்கோஜி 1736இல் இறக்கும்வரை காட்டுராஜாவால் அரியணைமீது உரிமை கோர இயலவில்லை. அவர் இறந்த பிறகு குறைந்த காலமே ஆட்சியில் இருந்த இரண்டாம் வெங்கோஜி காலத்திலும் ஆட்சி உரிமை கோரவில்லை. ஆனால் வெங்கோஜியின் மரணத்துக்குப் பிறகு அவரது மனைவி சுஜான்பாயி அரியணையில் அமர்ந்தபிறகு காட்டுராஜா அரியணையில் உரிமை கோரினார். பிரஞ்சுக்காரர்களின் உதவியையும் பெற்றுக் கொண்டார். ஏமார்ந்த நேரத்தில் சுஜான்பாயியை சிறைபிடித்து, தளபதி சையதுவின் உதவியுடன் 1738இல் காட்டுராஜா மன்னராக ஆனார்.

ஆட்சிகாலம்
----------

**சவாய் சாகுஜி** அல்லது **சாகுஜி** என்ற பெயரைப்பூண்டு காட்டுராஜா அரியணை ஏறி ஓராண்டு ஆட்சி செய்தார். இவர் அரியாசணம் ஏறிய பிறகு இவரது நடத்தையைக் கண்டு வெறுப்புற்று, இவர் உண்மையிலேயே அரசவாரீசுதானா என ஐயமுற்றனர். இதன்பிறகு தளபதி சையது காட்டுராஜாவை அரியணையில் இருந்து அகற்றிவிட்டு மறைந்த மன்னர் துக்கோஜியின் ஆசைநாயகிக்குப் பிறந்த பிரதாப சிம்மனை மன்னனாக்கினான்

பிற்கால வாழ்வு
--------------

பிரதாப சிம்மனின் ஆட்சிப் பிரதேசத்தில் இருந்து தொலைவான இடத்தில் இரண்டாம் சாகுஜி வாழ்ந்துவந்தார். பிரதாப சிம்மனின் ஆட்சியின் துவக்கக் காலத்தில் அவரையும் வீழ்த்தும் என்னத்துடன் இருந்த செல்வாக்கான தளபதியான சையது.ஆற்காடு நவாப்பான சந்தா சாகிப்புடன் இணைந்து சதியில் ஈடுப்பட்டார். இவர்களின் இந்த சதிசெயலில் இரண்டாம் சாகுஜியும் இணைந்து கொண்டார். இந்த சதித்திட்ங்களானது பின்னர் பிரதாப சிம்மனுக்குத் தெரிந்த்து. இதையடுத்து மன்னரின் ஆணையின்பேரில் சையிது கைது செய்யப்பட்டு கொல்லப்பட்டார்.

மேற்கோள்கள்
-----------

1. The Maratha Rajas of Tanjore by K.R.Subramanian

|
|  |
| முன்னர்**சுஜான்பாயி** | **தஞ்சாவூர் மராத்திய அரசர்**1738–1739 | பின்னர்**பிரதாபசிம்மன்** |
**பன்னாட்டு நீதித்துறை வல்லுநர்கள் ஆணையம்** (*International Commission of Jurists*, ICJ) என்பது ஓர் அரசு சாரா பன்னாட்டு மனித உரிமைகள் அமைப்பு ஆகும். இவ்வாணையத்தில் முன்னாள் ஐக்கிய நாடுகள் மனித உரிமைகள் ஆணையரும், அயர்லாந்தின் அதிபருமான மேரி ராபின்சன், மற்றும் ஆஸ்திரேலியா, கனடா, தென்னாப்பிரிக்கா உட்படப் பல நாடுகளைச் சேர்ந்த 60 நீதித்துறை வல்லுநர்கள் (நீதிபதிகள், வழக்கறிஞர்கள்) அங்கத்தவர்களாக உள்ளனர்.

சுவிட்சர்லாந்து, ஜெனீவாவில் உள்ள பன்னாட்டு செயலகத்தின் ஆதரவில் இயங்கும் இந்த ஆணையத்தில் பல நாடுகளிலும் இருந்து பல்வேறு சட்ட மரபுசார் நிபுணர்கள் பணியாற்றுகின்றனர். மனித உரிமைகள், மற்றும் சட்ட விதிகளைப் பேணிப் பாதுகாக்க, மேம்படுத்த சட்ட வல்லுனர்களின் பங்கை திரப்படுத்துவதற்கான சட்டவாக்கங்களை இவ்வாணையம் நெறிப்படுத்துகிறது. இதைத்தவிர, இவ்வாணையத்தின் கிளைகள் தேசிய மட்டத்தில் 70 இற்கும் மேற்பட்ட நாடுகளில் இயங்குகின்றன. இவ்வாணையத்திற்கான உறுப்பினர்கள் உலகின் பல்வேறு நாடுகளிலும் இருந்தான வழக்கறிஞர்கள், நீதிபதிகள், சட்டக் கல்விமான்கள், மற்றும் சட்ட மாணவர்கள் போன்றோர் உறுப்பினர்களாகத் தெரிவு செய்யப்படுகின்றனர்.

வெளி இணைப்புகள்
---------------

* Official site
**பன்னாட்டு நூலகம் மற்றும் பண்பாட்டு மையம்**  (*The International Library & Cultural Centre*) இந்தியாவின் சார்க்கண்டு மாநிலத்திலுள்ள ராஞ்சி நகரில் உள்ளது. 1995-ஆம் ஆண்டு பிரித்தானிய ஆட்சிக்குழு அதன் நிறுவனங்களை மூடியபோது இம்மையம் தொடங்கப்பட்டது. ராஞ்சியில் பிரித்தானிய ஆட்சிக்குழு வளாகத்தில் உள்ள ஓர் அறக்கட்டளையால் பன்னாட்டு நூலகம் மற்றும் பண்பாட்டு மையம் நிருவகிக்கப்படுகிறது. இங்குச் சுமார் 36000 புத்தகங்கள் உள்ளன. 

பன்னாட்டு நூலகம் மற்றும் பண்பாட்டு  மையத்தில் பிரித்தானிய நூலகம்  மரபுவழியாக வழங்கிய கிட்டத்தட்ட அனைத்து வசதிகளையும் பெற்றுள்ளது. நூலகத்தில் பல்வேறு வகைகளில்  பலவிதமான புத்தகங்கள் சேமிக்கப்பட்டுள்ளன. தேவையான நூல்கள் சேமிக்கப்பட்ட நூலகமாகவும் விரும்பத்தக்க அமைதியான வாசிப்பு அறை கொண்ட நூலகமாகவும் இந்நூலகம் இருக்கிறது என்பதை நூலகம் உறுதி செய்கிறது. நூலக நிருவாகம் மிகவும் சிறந்ததாகவும்  பரந்துபட்ட ஆய்வு சூழலையும் கொண்டுள்ளது.

நூலகத்தின் உறுப்பினர்களாக உள்ள 2000 பேரில் 75% பேர் மாணவர்கள் என்பது குறிப்பிடத்தக்கதாகும்.

மேற்கோள்கள்
-----------

1. ↑  "The Telegraph - Ranchi". *www.telegraphindia.com*. 2016-01-13 அன்று பார்க்கப்பட்டது.
2. ↑  "International Library helps students crack competitive exams - Times of India". *The Times of India*. 2016-01-13 அன்று பார்க்கப்பட்டது.
மெட்சு அணியின் தற்கால விளையாட்டரங்கம், *சிட்டி பீல்டு*
**நியூயார்க் மெட்சு** (*New York Mets*) ஐக்கிய அமெரிக்காவில் நியூயார்க் மாநிலத்தின் நியூயார்க் நகர அடிப்பந்தாட்ட அணியாகும். குயின்சின் பிளஷிங் மெடோசு–கோரோனா பூங்காவிலுள்ள *சிட்டி பீல்டு* இவர்களது தாயக விளையாட்டரங்கமாகும். இந்த அணி முன்னதாக நியூயார்க்கின் சார்பாக விளையாடிய *நியூயார்க் ஜெயன்ட்சு* மற்றும் *புரூக்ளின் டாட்ஜர்சுக்கு* மாற்றாக 1962இல் உருவானது. அடிப்பந்தாட்டத்தில் உலக சீரிஸ் கோப்பையை மெட்சு 1969இலும் 1986இலும் வென்றுள்ளனர். இவர்களது வண்ணங்கள் நீலமும் ஆரஞ்சும் ஆகும். இவர்களது பணிநிறைவு விளையாட்டாளர்களின் கீழ்கண்ட சீருடை எண்கள் நிறுத்தி வைக்கப்பட்டுள்ளன: 42 (ஜாக்கி ராபின்சன்), 41 (டாம் சீவர்), 14 (கில் ஆட்ஜசு), மற்றும் 37 (கேசே இசுடென்கெல்).

"மெட்சு" என்ற பெயர் "மெட்ரோபாலிடன்சு" என்பதன் சுருக்கமாகும். மெட்சு முதலில் தங்கள் ஆட்டங்களை போலோ திடலில் ஆடி வந்தனர். 1964இல் புதிய சியா விளையாட்டரங்கை தங்கள் தாயக திடல் ஆக்கிக்கொண்டனர். 45 பருவங்கள் கழித்து 2009இல் சியாவிற்கு அடுத்ததாக புதிய சிட்டி பீல்டு விளையாட்டரங்கை திறந்தனர். பழைய விளையாட்டரங்கு இடிக்கப்பட்டது.
**இராமநிலையம்** (மலையாளம் :രാമ നിലയം; ஆங்கிலம்:*Ramanilayam*) என்பது இந்தியாவின் கேரளாவின் திருச்சூர் நகரின் மையத்தில் அமைந்துள்ள கேரள அரசுக்குச் சொந்தமான ஒரு விருந்தினர் இல்லமாகும்.

விளக்கம்
--------

இந்த கட்டிடம் பிரித்தானியாவின் இந்தியப் பேரரசு காலத்தில் கட்டப்பட்டது. விருந்தினர் மாளிகையாக மாற்றப்படுவதற்கு முன்பு, இது ஐக்கிய இராச்சியத்தின் அரசியல் அதிகாரிகளுக்கான இல்லமாக இருந்தது. விருந்தினர் மாளிகையில் மூன்று தொகுதிகளில் 30 அறைகளும், இரண்டு சிறப்பு விருந்தினர் அறைகளும் உள்ளன. அறை ஒதுக்கீட்டில் அரசியல்வாதிகள் மற்றும் அதிகாரிகள் அதிக முன்னுரிமை பெறுகின்றனர். மேலும் இங்கு 40 அறைகளைக் கட்ட கேரள அரசு திட்டமிட்டுள்ளது. கேரள சுற்றுலா வளர்ச்சிக் கழகம் இதனை நிர்வகிக்கிறது. அரசு விருந்தினர் மாளிகை என்பதால், கேரள அரசியல் வரலாற்றில் பல முக்கிய நிகழ்வுகளுக்குச் சாட்சியாக உள்ளது.

மேலும் பார்க்கவும்
------------------

* திருச்சூர் மாவட்டம்

மேற்கோள்கள்
-----------

1. 1 2  "Ramanilayam". Malayala Manorma. March 7, 2012 அன்று மூலம் பரணிடப்பட்டது. 2010-06-28 அன்று பார்க்கப்பட்டது.
2. ↑  "Public Hearing for Athirappally Hydro-electric project". The Hindu (7 February 2002). Archived from the original on 24 February 2002. 2010-07-18 அன்று பார்க்கப்பட்டது.CS1 maint: unfit url (link)
**இராமன் ஸ்ரீராமன்** (*Raman Sreeraman*) என்பது 1985 ஆம் ஆண்டைய தமிழ் பரபரப்பூட்டும் அதிரடி திரைப்படம் ஆகும். பிரசாத் டி. கே. இயக்கிய இப்படத்தை பாபு கே தயாரித்தார். இப்படத்தில் விஜயகாந்த் மற்றும் ஜோதி ஆகியோர் முன்னணி வேடங்களில் நடித்தனர். இந்த படத்திற்கு சிவாஜி ராஜா இசை அமைத்தார்.

நடிகர்கள்
---------

* விஜயகாந்த் விஜய் / சஞ்சய்
* வித்யாவாக ஜோதி
* வனிதா சங்கரின் சகோதரியும், வித்யாவின் தோழியான சரதாவாக
* சத்யராஜ் சங்கராக
* கவுண்டமணி
* அனுராதா
* வெண்ணிற ஆடை மூர்த்தி

கதை
---

விஜய் ஒரு பிரலபமான தொழிலதிபர். அவரது திருமணத்திற்கு ஒரு நாள் கழித்து, அவரை அவரது மனைவியின் முன்னாள் காதலனான சங்கர் (சத்யராஜ்) வழியில் தடுத்து நிறுத்தி, அவர்களை கிண்டல் செய்யும் முறையில் வாழ்த்துகிறார். விரைவில் சங்கர் வித்யாவை அவ்வப்போது மிரட்டத் (பிளாக் மெயில்) தொடங்குகிறார். வித்யா (ஜோதி) சங்கரின் சகோதரியான சாரதாவின் கல்லூரி காலத் தோழி என்பதால் தோழிக்காக அமைதியாக இருந்தனர். இருப்பினும், விஜய் சங்கர் கூறும் கதைகளை நம்பவில்லை. அவர் தனது மனைவி வித்யாமீது நமிபிக்ககையோடு இருக்கிறார். சங்கர் விஜயின் நிறுவனத்தில் உதவி மேலாளராகப் பணிபுரிந்துவருகிறார். இனி அவர்களுக்கு தொந்தரவு செய்ய மாட்டேன் என்று வித்யாவுக்கு சங்கர் தெரிவிக்கிறார். ஒரு நாள் விஜய் தனது நீதிபதி நண்பருடன் (ஸ்ரீகாந்த்) டென்னிஸ் விளையாடும்போது ஒரு தொலைபேசி அழைப்பு வருகிறது. அதில் தனது காசாளர் சங்கரால் கொலை செய்யப்பட்டார் என்ற செய்தியைக் கேட்கிறார். இந்த குற்றச்சாட்டை மறுத்த சங்கர், இந்தக் கொலையை செய்தது விஜய் தான் என்று கூறுகிறார்.

பின்னர் தனது தோழி சாரதாவுக்கு உதவ முடிவு செய்த வித்யா, சிறையில் சங்கரை சந்திக்கிறார். விஜய் தனக்கு வேலை கொடுத்ததிலிருந்து தான் திருந்திவிட்டதாக சங்கர் வித்யாவிடம் கூறுகிறான். இருப்பினும், விஜய் காசாளரைக் கொலை செய்து விட்டு டி.எம்.சி 7979 என்ற பதிவு எண் கொண்ட இருசக்கர மோட்டார் வாகனத்தில் தப்பிசெ சென்றதைக் கண்டதாக கூறுகிறான். விஜய் ஒரு நல்ல மனிதர் என்று இக் கருத்தை வித்யா ஏற்க்க மறுக்கிறார். வித்யா வீடு திரும்பியதும், விஜய் தனது டி.எம்.சி 7979 பதிவு எண் கொண்ட இருசக்கர வாகனத்தைக் காணவில்லை என்று தெரிவிக்கிறார். விரைவில் வித்யாவுக்கு தனது கணவர் விஜை மீது சந்தேகம் தோன்றுகிறது. ஒரு இரவு, விஜய் குடிபோதையில் இருப்பதாகவும், சாரதாவுடன் உறவு வைத்திருப்பதாகவும் காட்டப்பட்டுள்ளது. விஜயை பழிவாங்க சாரதா இந்த வாய்ப்பைப் பயன்படுத்துகிறார். பின்னர், விஜய் குடிபோதையில் இருப்பதாகவும் அவரை அழைதுச் செல்லுமாறு வித்யாவுக்கு விடுதியில் இருந்து தொலைபேசி அழைப்பு வருகிறது. இதற்காக வித்யா தங்கும் விடுதியை அடைந்ததும், விஜய் தனது மனைவியுடன் திரும்பிச் சென்றதாக தகவல் கூறப்படுகிறது. இது வித்யாவை மேலும் குழப்புகிறது.

அடுத்து என்ன நடந்தது? விஜய் உண்மையான கொலைகாரனா? அல்லது நல்லராக பாசாங்கு செய்கிறாரா அல்லது கொலை செய்தவர் சங்கரா?

குறிப்புகள்
-----------

1. ↑  "Raman Sriraman". filmibeat.com. 2014-11-06 அன்று பார்க்கப்பட்டது.
2. ↑  "Raman Sriraman". spicyonion.com. 2014-11-06 அன்று பார்க்கப்பட்டது.
3. ↑  "Raman Sriraman". .apunkachoice.com. 2014-11-06 அன்று மூலம் பரணிடப்பட்டது. 2014-11-06 அன்று பார்க்கப்பட்டது. Unknown parameter `|=` ignored (உதவி)

வெளி இணைப்புகள்
---------------

* இணையதள திரைப்பட தரவுத்தளத்தில் *இராமன் ஸ்ரீராமன்*
**இராமன் சுகுமார்** (*Raman Sukumar*) என்பார் இந்தியச் சூழலியல் நிபுணர் ஆவார். இவர் ஆசிய யானை மற்றும் வனவிலங்கு-மனித மோதலின் சூழலியல் தொடர்பான பணிகளால் மிகவும் பிரபலமானவர். காலநிலை மாற்றம் மற்றும் வெப்பமண்டல வனசூழலியல் குறித்தும் இவர் பணியாற்றுகிறார். சுகுமார் 1955இல் இந்தியாவில் பிறந்தார். 1986ஆம் ஆண்டில், நீலகிரி உயிர்க்கோள வனச்சரகம் தோற்றுவிக்க உதவினார். இது இந்தியாவில் முதன் முதலில் தோற்றுவிக்கப்பட்டதாகும். 1997ஆம் ஆண்டில், ஆசிய யானை ஆராய்ச்சி மற்றும் பாதுகாப்பு மையத்தை உள்ளடக்கிய ஒரு பொது தொண்டு அறக்கட்டளையான ஆசிய இயற்கை பாதுகாப்பு அறக்கட்டளையை இவர் தோற்றுவித்தார். இந்த அமைப்பின் மூலம் இந்தியா மற்றும் பிற ஆசிய நாடுகளில் யானைகள் மற்றும் அவற்றின் வாழ்விடங்கள் குறித்துப் பல கள ஆய்வுகள் மேற்கொள்ளப்பட்டுள்ளன. இவரது சுற்றுச்சூழல் சேவைக்காக 2006ஆம் ஆண்டில், ஜப்பானின் சர்வதேச காஸ்மோஸ் பரிசு இவருக்கு வழங்கப்பட்டது. இந்த விருதைப் பெற்ற முதல் இந்தியர் இவராவார். 2007ஆம் ஆண்டில் அமைதிக்கான நோபல் பரிசைப் பகிர்ந்து கொண்ட காலநிலை மாற்றம் தொடர்பான சர்வதேச அரசு குழுவுக்கு (ஐபிசிசி) பங்களித்ததற்காக இந்தியப் பிரதமரால் பாராட்டப்பட்டார். 

1977ஆம் ஆண்டில் சென்னைப் பல்கலைக்கழகத்தில் தனது இளங்கலை அறிவியல் பட்டத்தைப் பெற்றார். பின்னர் அதே பல்கலைக்கழகத்தில் தாவரவியலில் முதுநிலை படிப்பினை முடித்து, 1985ஆம் ஆண்டில் இந்திய அறிவியல் நிறுவனத்தில் முனைவர் பட்டம் பெற்றார். 1991இல் பிரின்ஸ்டன் பல்கலைக்கழகத்தில் முழு ஆய்வு நிதியுடன் முனைவர் பட்ட பின் ஆய்வினை மேற்கொண்டார். பின்னர் எட்டு ஆண்டுகளுக்கும் மேலாக (2004–12) இந்திய அறிவியல் நிறுவனத்தில் சுற்றுச்சூழல் அறிவியல் மையத்தில் தலைவராக இருந்தார். இந்த மையத்தில் பேராசிரியராக இந்திய வனபாதுகாப்பில் அடிப்படை அறிவியல் ஆராய்ச்சியைத் தொடர்ந்து வருகிறார். மேலும் சர்வதேச, தேசிய மற்றும் பிராந்திய அரசாங்கக் குழுக்களில் இந்திய வனவிலங்கு விஞ்ஞானிகளைப் பிரதிநிதியாகக் கலந்துகொள்கிறார்.[]

விருதுகள் மற்றும் கூட்டுறவு
---------------------------

* 1991: அமெரிக்காவின் சிகாகோ விலங்கியல் சங்கத்தின் தலைவர் விருது
* 1997: தங்கப் பேழை விருது (நெதர்லாந்து)
* 2000: இந்திய அறிவியல் கழகத்தின் உறுப்பினர்
* 2003: சர்வதேச இயற்கை பாதுகாப்பு, பிரிட்டன் விட்லி தங்க விருது
* 2004: பாதுகாப்பு அறிவியலுக்கான டி.என்.கோஷூ நினைவு விருது, இந்தியாவின் சுற்றுச்சூழல் மற்றும் சுற்றுச்சூழல் ஆராய்ச்சிக்கான அசோகா அறக்கட்டளை
* 2005: இந்தியத் தேசிய அறிவியல் கழகத்தின் உறுப்பினர்
* 2006: சர்வதேச காஸ்மோஸ் பரிசு, ஜப்பான்
* 2006: இந்தியப் புவியியல் சங்கம், உறுப்பினர்
* 2013: உலக அறிவியல் கழகம், இத்தாலி

படைப்புகள்
----------

* *ஆசிய யானை: சூழலியல் மற்றும் மேலாண்மை* (1989, கேம்பிரிட்ஜ் பல்கலைக்கழக அச்சகம்)
* *யானை நாட்கள் மற்றும் இரவுகள்: இந்திய யானையுடன் பத்து ஆண்டுகள்* (1994, ஆக்ஸ்போர்டு பல்கலைக்கழக அச்சகம்)
* *தி லிவிங் யானைகள்: பரிணாம சூழலியல், நடத்தை மற்றும் பாதுகாப்பு* (2003, ஆக்ஸ்போர்டு பல்கலைக்கழக அச்சகம்)
* *ஆசியாவின் யானைகளின் கதை* (2011, மார்க் வெளியீட்டாளர்)

மேற்கோள்கள்
-----------

1. ↑  "Website of Raman Sukumar from CES, Indian Institute of Science Website". 24 September 2009 அன்று பார்க்கப்பட்டது.
2. ↑  "International Cosmos Prize" (PDF). *Current Science* (Indian Academy of Sciences) **91** (6): 739. 25 September 2006.. பார்த்த நாள்: 24 September 2009.
கலிபோர்னியக் கடற்கரையில் தோன்றிய செவ்வலை
**செவ்வலை** அல்லது **சிவப்பு அலை** (Red tide) எனப்படுவது ஒருவகை பாசித்திரள் நிகழ்வாகும், இதன் போது குறிப்பிட சில பாசியினங்கள் கடல் நீரின் மேற்பரப்பை முற்றாகச் சூழ்ந்து காணப்படுவதால் கடலின் நிறம் மாறுபட்டு செந்நிறமாகத் தோற்றமளிக்கின்றது. இந்நிகழ்வு பொதுவாக கடற்கரைப்பகுதிகளில் நடைபெறுகின்றது.

மிதவைவாழிகள் பிரிவில் அடங்கும் அலைதாவரங்கள் எனப்படும் பாசிகளின் பிரிவே இதற்குக்காரணம். ஈர்கசைவாழி (Dinoflagelate) போன்ற சில அலைதாவர இனங்கள் ஒளித்தொகுப்பு நிறமிகளைக் கொண்டுள்ளன, இவற்றின் நிறம் பச்சை, பழுப்பு, சிவப்பு என மாறுபடுகின்றது.
மிகை அடர்த்தியாக பாசிகள் இருக்கும்போது நீரின் நிறம் அற்றுப்போய் இருளார்ந்ததாகவோ அல்லது ஊதா நிறம் தொடக்கம் இளஞ்சிவப்பு வரையிலான நிறவீச்சு எல்லையைக் கொண்டதாகவோ காணப்படுகின்றது, எனினும் சிவப்பு அல்லது பச்சை நிறமே இயல்பாகக் காணப்படுகின்றது. கடல் அலையின் மாற்றத்தால் இச்செயல் நிகழ்வதில்லை என்பதால் இவற்றைப் பொதுவாகப் பாசித்திரள் என்று அழைத்தலே தகும். ஆனால், பாசித்திரள் நிகழ்வுகள் அனைத்தும் நிறத்தை மாற்றக்கூடியன அல்ல என்பது குறிப்பிடத்தக்கது. மேலும் அனைத்துப் பாசித்திரள் நிகழ்வும் சிவப்பு நிறத்தைத் தருவன அல்ல.

சில செவ்வலைகள் பாசிகளால் உற்பத்தி செய்யப்பட்ட இயற்கை நச்சுப்பொருட்களையும் சேர்த்துக்கொண்டே தோன்றுகின்றது, இது கேடுமிக்க பாசித்திரள் எனப்படும். கடற்கரைச் சூழலில் மற்றும் கடலில் வசிக்கும் மீன், பறவைகள், கடற் பாலூட்டிகள் மற்றும் வேறு உயிரினங்களின் இறப்பிற்குச் செவ்வலைகளின் வெளிப்படையான விளைவேக் காரணமாகும். புளோரிடாவில் ஏற்பட்ட செவ்வலைகளால் இதுப்போன்ற பேரிழப்புகள் ஏற்பட்டன. இதற்குக் காரணமான பிரெவிடாக்சின் (brevetoxin) எனும் நரம்புமண்டலத்தைத் தாக்கும் நச்சுப்பொருளை *கரெனியா பிரெவிசு* (Karenia brevis) என்னும் ஈர்கசைவாழி உற்பத்திச் செய்கின்றது.

செவ்வலைகளின் விளைவுகள்
----------------------

*கரெனியா பிரெவிசு* அலைதாவரங்கள் மிகையான அடர்த்தியில் தோன்றும் போது செவ்வலைகள் உண்டாகின்றன. இவ்வாறு தோன்றும்போது இவ்வலைதாவரங்களில் இருந்து வெளிப்படும் நச்சுப்பொருளானது மீன் மற்றும் இதர விலங்குகளின் மைய நரம்பு மண்டலத்தை செயலிழக்கச் செய்வதால் சுவாசிக்கமுடியாமல் விலங்குகள் இறந்துவிடுகின்றன. கரையோரப்பகுதியில் வசிக்கும் விலங்குகள் கூட இவற்றால் பாதிப்படைகின்றன. மாந்தரில் இவற்றின் நுகர்வு நடைபெற்றால் சுவாசம் தொடர்பான கோளாறுகள் ஏற்படலாம். செவ்வலை நச்சுப்பொருட்களால் மாசுற்ற கடல் உணவுகளை உண்ணுதல் மூலம் இத்தகைய தீயவிளைவுகள் உண்டாகும்.

மெக்சிக்கோ வளைகுடாவில் இவ்வாறான நிகழ்வுகள் அடிக்கடி நிகழ்கின்றன. செவ்வலைகள் நிகழ்வு ஒரு பொருளாதார நோக்கில் கேடுவிளைவிக்கும் சம்பவம் என்பதால் இவை உன்னிப்பாக அவதானிக்கப்படுகின்றன. புளோரிடாவில் மற்றும் டெக்சாசில் இவற்றுக்கான அறிக்கைகள் சமர்ப்பிக்கப்படுகின்றது. அனைத்து செவ்வலைகளும் தீயவை அல்ல.

உசாத்துணைகள்
------------

1. ↑  "The Gulf of Mexico Dead Zone and Red Tides". December 27, 2006 அன்று பார்க்கப்பட்டது.
**சினெல்லின் சன்னல்** (**Snell's window**) (**சினெல்லின் வட்டம்** (**Snell's circle**) அல்லது **ஒளியியல் ஆழ்துளை** (*Optical man-hole*) எனவும் அழைக்கப்படுகிறது.

இந்த கோட்பாட்டைப் பயன்படுத்தி நீருக்கடியில் பயன்படுத்தும் கண்ணாடி, பரப்புக்கு மேலே 96 டிகிரி கோணம் வரையே பார்க்க இயலுவது ஏன் என்பது விளக்கப்படுகிறது.

இந்தத் தோற்றப்பாடு நீருக்குள் செல்லும் ஒளியானது ஒளி விலகலடைவதால் ஏற்படுகிறது. இது சினெல் விதியின் அடிப்படையில் செயல்படுகிறது.

சினெல்லின் சன்னலுக்கு வெளியேயுள்ள பகுதி கருமையாகத் தெரியும் அல்லது முழு அக எதிரொளிப்பின் மூலம் நீருக்கடியிலுள்ள பொருட்கள் தெரியும்.

நீருக்கடியில் புகைப்படம் எடுப்போர், சினெல்லின் சன்னலுக்கு கீழேயுள்ள பொருட்களை காண தேவையான ஒளி மூலங்களைப் பயன்படுத்துவர்.

பிம்பம் உருவாதல்
----------------

சினெல்லின் சன்னலில் பிம்பம் உருவாகும் விதம்
நீருக்கடியிலிருந்து மேலே பார்க்கும் போது தொடுவானத்திலிருந்து தொடுவானம் வரை, அரை வட்ட வடிவில் தெரிய வேண்டும். ஆனால் காற்றுக்கும் நீருக்கும் இடையேயுள்ள ஒளி விலகல் காரணமாக 180° தெரிய வேண்டிய பார்வைக் கோணம், சினெல்லின் சன்னலால் 97° சுருக்கப்படுகிறது. இது மீனின் கண் போன்ற அமைப்பைக் கொண்ட வில்லையைப் போல் செயல்படுகிறது. பிம்பங்களின் ஒளியின் பொலிவு, சாய்கோணம் குறையக் குறைய, குறைகிறது. ஒளியானது எதிரொளிக்கப்படுவதற்குப் பதிலாக விலகல் அடைகிறது. அலைகள் மற்றும் சிற்றலைகள் (ripples) ஏற்படுத்தும் ஒளி விலகல் பிம்பத்தை சிதறடிக்கிறது. கலங்கிய நீரும் பிம்பத்தை சிதறடிக்கிறது.

மேற்கோள்கள்
-----------

1. ↑  
Dave Hughes (1990). *Tactics for Trout*. Stackpole Books. பன்னாட்டுத் தரப்புத்தக எண்:0-8117-2403-4. .
2. ↑  
David K. Lynch and William Livingstone (2001). *Color and Light in Nature*. Cambridge University Press. பக். 79. பன்னாட்டுத் தரப்புத்தக எண்:0-521-77504-3. .
3. ↑  Martin Edge and Ian Turner (1999). *The Underwater Photographer*. Focal Press. பன்னாட்டுத் தரப்புத்தக எண்:0-240-51581-1. .
4. ↑  Robert Williams Wood (1914). *Physical Optics*. The Macmillan Company. .

வெளியிணைப்புகள்
---------------

* Explanation of the physics behind Snell's window
* Under-water photograph showing Snell's window
1898ன் மிசிசிப்பி கடந்த வெளியீடான 1-டாலர் "கறுப்பு எருது" சிறந்த செவ்வியல் அஞ்சல் தலைகளுள் ஒன்று.
**செவ்வியல் அஞ்சல் தலை** (classic stamp) என்பது, அஞ்சலியலாளர்களால் தனித்தன்மையானவை என்று கருதப்படுகின்ற அஞ்சல் தலைகளாகும். இவை பொதுவாக அஞ்சல் தலை உருவாக்கத்தின் தொடக்ககாலத்தில், எடுத்துக்காட்டாக 1870 இற்கு முன்னர் அச்சிடப்பட்ட அஞ்சல் தலைகளைக் குறிக்கிறது. ஆனாலும், எல். என். வில்லியம்சு குறிப்பிட்டது போல், இச்சொல் ஒருபோதும் ஏற்றுக்கொள்ளத்தக்க வகையில் வரையறுக்கப்படவில்லை. சில வரைவிலக்கணங்கள், 1900 இற்கு முன்னர் வெளியான அஞ்சல் தலைகளை இதற்குள் அடக்குகின்றன. ஆனாலும், 1900 இற்கு முன்னர் வெளியிடப்பட்ட எல்லா அஞ்சல்தலைகளுமே செவ்வியல் அஞ்சல் தலைகளாகக் கொள்ளப்படுவதில்லை என்பதுடன், 1900 இற்குப் பின்னர் வெளியிடப்பட்ட சில அஞ்சல்தலைகளைச் செவ்வியல் அஞ்சல் தலைகள் எனக் கொள்வதுண்டு. வில்லியம்சு, செவ்வியல் காலம் 1840 இற்கும் 1875 இற்கும் இடைப்பட்டது எனக்கருதும் அதேவேளை சேம்சு ஏ. மக்கே தான் எழுதிய *செவ்வியல் அஞ்சல் தலைகளின் காலம்* *(World of Classic Stamps)* என்னும் நூலில் 1840 இற்கும் 1870 இற்கும் இடைப்பட்ட காலத்தில் வெளியான அஞ்சல் தலைகளுக்கு இச்சொல்லைப் பயன்படுத்தியுள்ளார்.

உசாத்துணைகள்
------------

* L.N. Williams, *Fundamentals of Philately* (American Philatelic Society, 1990) ISBN 0-933580-13-4 p. 20
முதலாம் சுலைமானின் சமாதிக் கட்டிடத்தில் இடப்புறம் காணப்படுபவர் சினானாக இருக்கலாம். 1566
**சினான்** என்று பரவலாக அறியப்படும் **கோக்கா மிமார் சினான் ஆகா**, ஓட்டோமான் காலத்துக் கட்டிடக் கலைஞரும், குடிசார் பொறியாளரும் ஆவார். இவர் முதலாம் சுலைமான், இரண்டாம் சலீம், மூன்றாம் முராட் ஆகிய சுல்தான்களின் கீழ் ஓட்டாமான் பேரரசின் தலைமைக் கட்டிடக் கலைஞராகவும் குடிசார் பொறியாளராகவும் பணிபுரிந்தார். ஏறத்தாழ ஐம்பது ஆண்டுக்காலம் ஓட்டோமான் பேரரசில் கட்டப்பட்ட ஒவ்வொரு முக்கியமான கட்டிடத்தினதும் கட்டுமானத்துக்கு அல்லது அதனை மேற்பார்வை செய்வதற்கு இவர் பொறுப்பாக இருந்தார். நடுத்தர அளவுள்ள கட்டிடங்களைத் தவிர்த்து முந்நூறுக்கு மேற்பட்ட முக்கிய கட்டிடங்களின் கட்டுமானங்களுக்கு இவர் பொறுப்பாக இருந்ததாகக் கூறப்படுகிறது.

இவரது கட்டிடங்களுள் மிகப் புகழ் பெற்ற கட்டிடமாக விளங்குவது இசுத்தான்புல்லில் உள்ள சுலைமான் மசூதியே எனினும், இவரது மிகச் சிறந்த கட்டிடமாகக் கருதப்படுவது எடிர்னே என்னும் இடத்தில் அமைந்துள்ள செலிமியே மசூதி ஆகும். இவருக்குக் கீழ் மிக விரிவான ஒரு அரச திணைக்களம் இயங்கியது. இவரிடம் பணிபுரிந்த இவரது உதவியாளர்களில் பலர் பின்னர் புகழ் பெற்று விளங்கினர். இவர்களுள், சுல்தான் அகமது மசூதியின் கட்டிடக்கலைஞரான செடெஃபார் மெகுமெத் ஆகா போன்றவர்களும் அடங்குவர். ஓட்டோமான் கட்டிடக்கலையின் செந்நெறிக் காலத்தைச் சேர்ந்த மிகச் சிறந்த கட்டிடக்கலைஞராகக் கருதப்படும் சினான், மேற்குலகில் இவருக்குச் சமகாலத்தவரான மைக்கலாஞ்சலோவுடன் ஒப்பிட்டுக் கூறப்படுபவர்.
**Neo-Indian Attack**
 1.d4 Nf6 2.c4 e6 3.Bg5

**நியோ-இந்தியன் தாக்குதல்**  (*Neo-Indian Attack*) என்னும் சதுரங்கத் திறப்பு பின்வரும் காய் நகர்த்தலைக் கொண்டது.

1. d4 Nf6
2. c4 e6
3. Bg5
இத்திறப்பிற்கு "சைரவான் தாக்குதல்" என்று 1980களின் முதன்மை வீரரான யாசர் சைரவானின்  பெயரும் உண்டு.

விளக்கம்
--------

f6-இல் உள்ள குதிரை செருகுதலைப் பார்க்கும்போது, டோரி தாக்குதல் போன்று தோன்றினாலும், டோரி தாக்குதல் போன்று இல்லாமல், நியோ-இந்தியன் அபூர்வமாக விளையாடப்படுகிறது.  இந்நகர்த்தல், 1922ல் நியூயார்க் நகரத்தில் விளையாடிய டேவிட் ஜானோஸ்கி எதிர் எட்வர்ட் லாஸ்கர் போன்றோரால் பயன்படுத்தப்பட்டது.`

கருப்பின் பெரும்பாலான பதில் நகர்த்தல்கள்:

* 3...h6, டிராம்போஸ்கி தாக்குதல் போன்று அல்லாமல் மந்திரியை கட்டாயப்படுத்தி மீண்டும் நகரச் செய்கிறது.  4.Bxf6  கருப்பிற்கு இரட்டடுக்குச் சிப்பாய்கள் வராது.
* 3...Bb4+  4.Nc3க்கு பிறகு நிம்சோ- இந்தியன் தற்காப்பின் லெனின்கிராட் வேறுபாட்டுக்கு இட்டுச் செல்லும் அல்லது 4.Nd2 பிறகு தனித்தன்மையுடைய வேறுபாட்டுக்கு இட்டுச் செல்லும் 4.Nd2.
* 3...c5 4.d5
* 3...Be7

.ECOவில் நியோ-இந்தியன் E00 என குறிப்பிடப்பட்டுள்ளது.

மேற்கோள்கள்
-----------

1. ↑  "David Janowski vs Edward Lasker". chessgames.com. 1 March 2010 அன்று பார்க்கப்பட்டது.
**மங்கோலியர்களின் சார்சியா மீதான படையெடுப்பானது** 13ஆம் நூற்றாண்டு நடைபெற்றது. அந்நேரத்தில் சார்சியா இராச்சியமானது சார்சியா, ஆர்மீனியா, மற்றும் பெரும்பாலான காக்கேசியாவை உள்ளடக்கியிருந்தது. மங்கோலிய பேரரசானது முதன் முதலாக காக்கேசியாவில் 1220ஆம் ஆண்டு தோன்றியது. குவாரசமியப் பேரரசின் அழிவின்போது சுபுதை மற்றும் செபே ஆகியோர் குவாரசமியாவின் இரண்டாம் முகமதுவை துரத்தினர். அத்துரத்தலின்போது அவர்கள் ஒன்றிணைந்த சார்சிய மற்றும் ஆர்மீனிய இராணுவங்களை தோற்கடித்தனர். பிறகு கீவ ருஸ் மீது படையெடுக்க வடக்கு நோக்கி சென்றனர்.

காக்கேசியா மற்றும் கிழக்கு அனத்தோலியா மீதான முழுமையான மங்கோலியப் படையெடுப்பானது 1236ஆம் ஆண்டு தொடங்கியது. சார்சியா இராச்சியம், ரும் சுல்தானகம், மற்றும் திரேபிசோந்த் பேரரசு ஆகியவை அடிபணிய வைக்கப்பட்டன. ஆர்மீனிய இராச்சியமான சிலிசியா மற்றும் பிற சிலுவைப்போர் அரசுகள் தாமாக முன்வந்து அடிபணிந்தன. அசாசின்கள் அழிக்கப்பட்டனர். காக்கேசியாவில் மங்கோலிய ஆட்சியானது 1330களின் பிற்பகுதி வரை நீடித்தது. அந்நேரத்தின் போது சார்சியாவின் ஐந்தாம் ஜார்ஜ், சார்சியா இராச்சியத்தை குறுகிய காலத்திற்கு மீண்டும் நிறுவினார். எனினும் சார்சியா மீதான தைமூரின் படையெடுப்பால் அது இறுதியாக சிதறுண்டது. 

சார்சியா மீதான மங்கோலியர்களின் தாக்குதல்

உசாத்துணை
---------

1. ↑  "Early Ukraine: A Military and Social History to the Mid-19th Century" By Alexander Basilevsky
2. ↑  Wakhusht, Sak'art'velos istoria, p. 276
**செனரத்தின** அல்லது **செனரத்** (*Senarat*) 1604 முதல் 1635 வரை கண்டி அரசை ஆண்ட மன்னர் ஆவார். முதலாம் விமலதருமனுக்கு அடுத்தபடியாக சேனரத் கண்டியை ஆண்டதாககச் சொல்லப்பட்டாலும், விமலதருமனின் மரணத்துக்குப் பின்னர் என்ன நிகழ்ந்தது, எவ்வாறு சேனரத் மன்னர் ஆனார் என்ற தகவல்கள் தெளிவில்லை. விமலதருமனின் சகோதரன் அல்லது ஒன்றுவிட்ட சகோதரன் எனக் கூறப்படுகிறது. இறந்த மன்னரின் மனைவி, தொன் கதரீனாவை மட்டுமன்றி, அவளது இரு மகள்மாரையும் மணந்த இவர் கண்டி வரலாற்றில் புதிராகவே விளங்குகின்றார். இவர் சிவனொளிபாத மலையில் பூசாரியாகப் பணியாற்றினார் எனவும், தொன் கதரீனாவை மணக்கும் பொருட்டு பூசாரித் தொழிலைக் கைவிட்டு கண்டி வந்ததாகவும் கூறப்படுகிறது.

ஆட்சி
-----

இவரது ஆட்சியில் அடிக்கடி போர்த்துக்கேய ஆக்கிரமிப்புகளும் உள்ளூர் கிளர்ச்சிகளும் கண்டியைப் பாதித்ததாகத் தெரியவருகின்றது. ரந்தெனிவலையில் நிகழ்ந்த போரில் போர்த்துக்கேயரைத் தோற்கடித்த இவரது பெறாமகன் குமாரசிங்கனது வீரம் வெகுவாகப் பாராட்டப்படுகின்றது. எனினும், இவரை அடுத்து வாரிசுரிமைச் சிக்கல் வந்தபோது, தந்திரமாகத் தன் இரு பெறாமக்களைத் தவிர்த்துவிட்டு, இராஜசிங்கனை முடிசூட்டினார். அவர்கள் இருவரும் சிலகாலத்துக்குள்ளாகவே மர்மமாக இறந்தனர்.

கற்பிட்டிப் பகுதியில் போர்த்துக்கீசரால் பெருமளவு அச்சுறுத்தல்களைச் சந்தித்த சோனகர் இவரிடம் அடைக்கலம் கோர, இவர் கிழக்கிலங்கையின் மட்டக்களப்புப் பகுதியில் அவர்களைக் குடியேற்றுவித்தார்.

மேலும் காண
----------

* மகாவம்சம்
* ஆட்சியாளர் பட்டியல், இலங்கை
* இலங்கையின் வரலாறு
* கண்டி இராச்சியம்

உசாத்துணைகள்
------------

1. 1 2  Siebel, J. B. (ஒக்ரோபர் 1954). *The Journal of the Dutch Burgher Union* **44** (4): 164. JDBU. பார்த்த நாள்: மே 8, 2020.
2. ↑  Kandy Fights the Portuguese, C.Gaston Perera, Vijithayapa Publications,2007
3. ↑  Anuradha Seneviratna, Nimal De Silva, Madhyama Saṃskr̥tika Aramudala (Sri Lanka) (1999). World heritage city of Kandy, Sri Lanka: conservation and development plan Issue 282 of Publication. Central Cultural Fund. ISBN 9789556131260.
4. ↑   *Spolia Zeylanica: Geology, zoology, anthropology*. Colombo Museum. 1965. .

* இலங்கையின் அரசர்கள்

|  |
| --- |
| கண்டியின் செனரத் **கோனப்பு பண்டாரன்****பிறப்பு:** ? ?  **இறப்பு:** ? 1635 |
| முன்னர்**விமலதர்மசூரியன் I** | **கண்டி மன்னன்**1604–1635 | பின்னர்**இராஜசிங்கன் II** |
**நியூயார்க் மாநில பார்வையற்றோர் பள்ளி** [*New York State School for the Blind*) அமெரிக்காவின் நியூயார்க்கு மாநிலத்திலுள்ள படேவியா நகரத்தில் அமைந்துள்ளது. பார்வையற்ற மாணவர்களுக்காக பாலர் வகுப்பு முதல் பனிரெண்டாம் வகுப்புவரையிலான கல்வியை அளிக்கும் பொது உறைவிடப் பள்ளியாக இது இயங்குகிறது. நியூயார்க் மாநில அரசு பள்ளியை இயக்குகிறது. 

1865 ஆம் ஆண்டு ஏப்ரல் மாதம் 27 ஆம் தேதியன்று நியூயார்க் மாநில சட்டமன்றத்தால் சட்டமாக நிறைவேற்றப்பட்டு அச்சட்டத்தின் அடிப்படையில் இப்பள்ளி நிறுவப்பட்டது. 1866 ஆம் ஆண்டு பள்ளியின் கட்டுமானப் பணிகள் தொடங்கின. 1868 ஆம் ஆண்டு செப்டம்பர் மாதம் 2 ஆம் தேதி முதல் கட்டடங்கள் லட்டி முடிக்கப்பட்டு செயல்படத் தொடங்கின. 

பள்ளியில் பழைய மாணவர் சங்கம் 1918 ஆம் ஆண்டில் நிறுவப்பட்டது. 

2005 ஆம் ஆண்டு நியூயார்க்கு மாநில பார்வையற்றோர் பள்ளியில் 73 மாணவர்கள் படித்தனர். நியூயார்க்கு மாநிலத்தின் மேற்குப் பகுதி பெரும்பான்மை மாணவர்களின் பிறப்பிடமாக இருந்தது.

பள்ளி வளாகம்
------------

பள்ளி நாட்களில் மாணவர்கள் தங்கி படிக்குமிடம் உட்பட நியூயார்க் மாநில பார்வையற்றோர் பள்ளி சுமார் 50 ஏக்கர் பரப்பளவில் அமைந்துள்ளது.

மேற்கோள்கள்
-----------

1. ↑  "History". New York State School for the Blind. 2021-12-24 அன்று பார்க்கப்பட்டது.
2. ↑  Krencik, Jim (2018-09-13). "School for the Blind marks 150th anniversary". *The Daily News*. 2021-12-23 அன்று பார்க்கப்பட்டது. [...]in connection with the Alumni Association turning 100.
3. ↑  "Reports of abuse probed at State School for Blind". *Democrat and Chronicle*. Associated Press (Rochester, New York): pp. 1B, 4B. 2005-05-13.  - Clipping of first and of second page, at Newspapers.com.
4. ↑  "About Us". New York State School for the Blind. 2021-12-24 அன்று பார்க்கப்பட்டது.
5. ↑  Brown, Bill (2009-05-26). "School for the Blind looks back on 140 years of dedicated service". *Buffalo News*. 2021-12-23 அன்று பார்க்கப்பட்டது.

புற இணைப்புகள்
--------------

* New York State School for the Blind
**அரியலூர் தொடருந்து நிலையம்** (*Ariyalur railway station*, நிலையக் குறியீடு:*ALU*) இந்தியாவின் தமிழ்நாட்டிலுள்ள, அரியலூர் நகரில் உள்ள ஒரு முக்கிய தொடருந்து நிலையமாகும். விழுப்புரம் மற்றும் திருச்சிராப்பள்ளிக்கு இடையே அமைந்துள்ள இந்நிலையம், நிர்வாக காரணங்களுக்காக திருச்சிராப்பள்ளி ரயில்வே கோட்டம், தென்னக இரயில்வேயின் கீழ் செயல்படுகிறது.

இருப்பிடம் மற்றும் தளவமைப்பு
----------------------------

அரியலூர் தொடருந்து நிலையம் பெரம்பலூரின் முக்கிய சாலையில் அமைந்துள்ளது. அரியலூர் மற்றும் பெரம்பலூர் மாவட்டங்களுக்கான முக்கிய இரயில்வே நிலையமாக கருதப்படுகிறது. இதன் காரணமாக, தமிழ்நாட்டின் மத்திய மாவட்டங்களில் இருந்து வரும் பயணிகளுக்கு ஒரு முக்கியமான இரயில் நிலையமாக செயல்படுகிறது.

இந்த நிலையம் விழுப்புரம் - திருச்சிராப்பள்ளி கார்டு லைன் வழித்தடத்தில் அமைந்துள்ளது.

வசதிகள்
-------

இந்த நிலையம் உயர்நிலைக் காத்திருப்பு அறைகள், ஏ.டி.எம் மற்றும் சக்கர நாற்காலிகள் போன்ற வசதிகளும், ஓய்வு அறைகள் போன்ற வசதியும் உண்டு. இங்கு தமிழ்நாடு அரசு போக்குவரத்துக் கழக பேருந்து நிலையம் உள்ளது. இது நிலையத்திலிருந்து உள்ளூர் பேருந்து சேவைகளை வழங்குகிறது.

இருப்பினும் இந்த இரயில் நிலையமானது, பயணிகளுக்கு படிப்படியாக கடுமையான உட்கட்டமைப்பு பிரச்சினைகளால் பாதிக்கப்படுகிறது. இரயில் நிலையத்தில் இருந்து தஞ்சாவூருக்கு நேரடி பஸ் சேவைகளைத் திரும்பப் பெறுவதுடன், மற்ற வழிகளிலும் போதுமான சேவைகளை இல்லாத நிலையிலும் இந்த நிலையத்திற்கு பயணிகள் பயணிப்பதில் பெரும் பாதிப்பைக் காணலாம்.

இந்நிலையத்திற்கு காலை 7.40 மணிக்கு வந்தடையும், சென்னை நோக்கி செல்லும் பல்லவன் விரைவுத் தொடருந்துக்காக தஞ்சாவூரிலிருந்து நேரடியாக இந்த தொடருந்து நிலையத்திற்கு ஒரு அரசு பேருந்து இயக்கப்படுகிறது.

மேற்கோள்கள்
-----------

1. ↑  "ALU/Ariyalur railway station". *Indiarailinfo*. 20 July 2014 அன்று பார்க்கப்பட்டது.
**கோட்டா பிராமணர்கள்** (*Kota Brahmins*) என்பவர்கள் முக்கியமாக இந்திய மாநிலமான கருநாடகாவைச் சேர்ந்த ஒரு இந்து பிராமணத் துணைச் சாதியாகும். இவர்கள் தங்கள் பெயரை தங்கள் சொந்த கிராமமான கோட்டாவிலிருந்து பெறுகிறார்கள். இவர்கள் மற்ற பிராந்திய பேச்சுவழக்குகளிலிருந்து வேறுபட்ட கன்னடதைப் பேசுகிறார்கள். இவர்கள் முக்கியமாக உடுப்பி மாவட்டத்தின் கோட்டா கிராமங்களில் குவிந்துள்ளனர். இவர்கள் ஸ்மார்த்தப் பாரம்பரியத்தை பின்பற்றுகின்றனர். நரசிம்மர், சாலிகிராமம் அவர்களுக்கு முக்கியமானதாகும். 

இவர்கள் கர்நாடகவின் உடுப்பி மாவட்டத்தில் குந்தாபுரா மற்றும் அதைச் சுற்றியுள்ள பகுதிகள், மங்களூர், பந்த்வால் மற்றும் தெற்கு கன்னட மாவட்டத்தின் புத்தூர் வட்டம் போன்ற பகுதிகளில் பரவியிருக்கின்றனர். முதலில் வட இந்தியாவிலிருந்து கோட்டா (உடுப்பி தாலுகா) மற்றும் அருகிலுள்ள பகுதிகளுக்கு வந்ததாகக் கருதப்படுகிறார்கள்.

மேலும் காண்க
------------

* கர்நாடக பிராமணர்கள்

குறிப்புகள்
-----------

1. ↑  Krishnendu Ray, Tulasi Srinivas (2012). *Curried Cultures: Globalization, Food, and South Asia*. University of California Press. பக். 100. பன்னாட்டுத் தரப்புத்தக எண்:0520270118.. பார்த்த நாள்: 16 July 2015.

வெளி இணைப்புகள்
---------------

* Kootabandhu.org
* Boloji.com பரணிடப்பட்டது 2010-05-10 at the வந்தவழி இயந்திரம்
**தாலோ** என்பது இந்தியாவின் கோவாவில் அனைத்து மத சடங்குகளின்போதும்  ஆடப்படும் ஒரு பிரபலமான நாட்டுப்புற நடனம் ஆகும். இந்த நடனம் பெரும்பாலும் பெண்களால் அவர்களின் குடும்பங்களுக்கு பாதுகாப்பு பிரார்த்தனையாகயும் ஆடப்பட்டு வருகிறது. நடனம் ஆடப்படும் போது பாடல்கள் பொதுவாக கொங்கனி மொழி அல்லது மராத்தியில் பாடப்படும். இத்தகைய பாடல்களின் கருப்பொருள்கள் பொதுவாக சார்ந்தவையாக இருந்தாலும் சமூக கருத்துக்களும் அவ்வப்போது பாடப்படுவதும் உண்டு. இது குளிர்காலத்தின் தொடக்கத்தில் பூஷா மாதத்தில் ஒரு வார காலத்திற்கு நடத்தப்படுகிறது.   விழாவின் இறுதி நாளில் பெண்கள் அழகாக உடை அணிந்து ஆண்களின் கேலிச்சித்திரங்களை வரைந்து கொண்டாடுவார்கள்.

புது தில்லியில் நடந்த நாட்டுப்புற நடன விழாவில் வழங்க தாலோ தேர்வு செய்யப்பட்டு  பெருமைப்படுத்தப்பட்டது.

ஆடும் நுட்பம்
-------------

இந்த நடன வகையில், 12 முதல் 24 பெண்கள் இரண்டு இணையான வரிசைகளில் ஒருவருக்கொருவர் எதிர்கொள்ளும் வகையில் வரிசையில் இருக்கும் அனைவரும் அருகில் இருப்போரின் கைகளுடன் கோர்த்துக்கொண்டு ஒரே தாள லயத்தில் ஒன்றாக நடனமாடுகின்றனர். 

ஃபுக்டியுடன் ஒப்பிடுகையில், இந்த நடனம் மெதுவான வேகத்தில் ஆடப்பட்டு வருகிறது.

மேற்கோள்கள்
-----------

1. ↑   *Goa, Daman and Diu (India) Dept. of Information*. Volumes 1-2.
2. ↑  "Goan Folk Dances and Art Forms". 2010-09-17 அன்று மூலம் பரணிடப்பட்டது. 2011-11-25 அன்று பார்க்கப்பட்டது.
3. ↑   *Debates; Official Report, Volume 2*. Issues 17-32. 1967. p. 551. .
4. ↑  Mohanty, P.K. (2006). *Encyclopaedia Of Scheduled Tribes In India (5 Vols.)*. பக். 96. பன்னாட்டுத் தரப்புத்தக எண்:81-8205-052-9. .
**தால்சா** (*Dalcha*), இந்திய நாட்டின் தெலுங்கானா மாநிலத்தின் தலைநகரான ஐதராபாத்தில் இருந்து உருவான இந்திய பருப்பு சார்ந்த குழம்பு ஆகும். 

முதன்மையான பொருட்கள் பருப்பு அல்லது சில சமயங்களில் துவரம் பருப்பு ஆக இருக்கலாம். காய்கறிகள் அல்லது இறைச்சிகள், கோழி அல்லது ஆட்டிறைச்சி இரண்டும் கூட சேர்க்கப்படலாம். எனவே ஆட்டிறைச்சி சேர்த்தால் அது மட்டன் தால்சா என்று அழைக்கப்படுகிறது. ஒரு தால்சாவின் மற்றொரு முக்கிய மூலப்பொருள் சுரைக்காய் ஆகும். இது பாரம்பரியமாக பகார கானா எனப்படும் பிரியாணி அரிசி உணவுடன் பரிமாறப்படுகிறது.

வரலாறு
------

இந்திய வம்சாவளியைச் சேர்ந்தவராக இருந்தாலும், மலேசியா மற்றும் சிங்கப்பூர் திருமணங்களில் மலாய் மக்களால் அதிகபட்சம் தால்சா கட்டாயம் இருக்க வேண்டியதாகக் கருதுகிறார்கள்.

மேற்கோள்கள்
-----------

1. ↑  "Dalca Sayur Pengantin (Vegetable Stew with Lentils)". *singaporelocalfavourites.com*. 16 January 2021. 29 March 2021 அன்று பார்க்கப்பட்டது.
2. ↑  "Istimewa di Majlis Perkahwinan. 10 Hidangan yang Wajib Ada!". *sini.com.my* (மலாய்). 29 March 2021 அன்று பார்க்கப்பட்டது.
[*தொடர்பிழந்த இணைப்பு*]

வெளி இணைப்புகள்
---------------

* முக்காலியில் செய்முறை
* பாரம்பரியமான மட்டன் தால்சா
**எம். எம். சந்திர மௌலி** (*MM Chandramouli*) என்பவர் ஒரு இந்திய திரைப்பட ஒளிப்பதிவாளர் மற்றும் இயக்குநர் ஆவார்.

வாழ்க்கை
--------

இவர் ஆந்திரப் பிரதேசம், சித்தூரைச் சேர்ந்தவர். ஆந்திரப் பல்கலைக்கழகத்தில் இளநிலைப் பட்டப்படிப்பை முடித்த இவர், சென்னை திரைப்படக் கல்லூரியில் ஒளிப்பதிவு மற்றும் திரைப்பட தயாரிப்புப் பிரிவுகளில் தேர்வுபெற்றார். பின்னர் ஒளிப்பதிவாளர் அசோக்குமாரிடம் உதவியாளராக சேர்ந்தார். அவர் இயக்கியத் தமிழ், தெலுங்கு திரைப்பட்ங்கில்இணை இயக்குநராக பணியாற்றினார். அதன்பிறகு பல்வேறு இந்தியப்படங்களுக்கு ஒளிப்பதிவு செய்தார். பின்னர் விஜய் தொலைக்காட்சியில் சில தொடர்களைத் தயாரித்தார். 2010 வாக்கில் அமெரிக்காவின் நியூயார்க்கில் குடியேறினார். அங்கே தொலைக்காட்சித் தொடர்கள், சில ஹாலிவுட் படங்கள், விளம்பரங்களில் பணிபுரிந்து, திரைப்பட விநியோகத்திலும் ஈடுபட்டார். அதன்பிறகு சென்னை திருபிய ராஜமௌலி தற்போது 100% காதல் என்ற படத்தை இயக்கிவருகிறார்.

மேற்கோள்கள்
-----------

1. ↑  "100% காதல்". *செய்தி*. மாலைமலர். 17 அக்டோபர் 2017. 9 பெப்ரவரி 2019 அன்று பார்க்கப்பட்டது.
2. ↑  ரசிகா (16 நவம்பர் 2018). "இயக்குநரின் குரல்: காலத்தை வெல்லும் காதல் இது!". *செவ்வி*. இந்து தமிழ். 9 பெப்ரவரி 2019 அன்று பார்க்கப்பட்டது.
**தாமஸ் எடிசனின் இல்லம்** என்பது அமெரிக்காவின் கென்டக்கி மாநிலம் லூயிஸ்வில் நகரம், புட்சர்டவுன் (Butchertown) பகுதியில் அமைந்துள்ள ஒரு வரலாற்று சிறப்புமிக்க வீடு ஆகும். ஒவ்வொரு தளத்திலும் ஒரு முழுமையான அடுக்குவீடு  கொண்ட இந்த இரட்டை மாடி வீடு (Duplex House) 1850 ஆம் ஆண்டு கட்டப்பட்டது. தாமஸ் எடிசன் 1866 ஆம் ஆண்டு முதல் 1867 ஆம் ஆண்டு வரை லூயிஸ்வில்லில் வாழ்ந்த காலத்தில் இங்கு வசித்திருக்கலாம். இந்த வீட்டில் எடிசனின் கண்டுபிடிப்புகளை காட்சிப்படுத்தும் அருங்காட்சியகம் உள்ளது.

எடிசன் காலத்தில் லூயிஸ்வில்
---------------------------

1866 ஆம் ஆண்டில், அதாவது 19 வயதில், தாமஸ் எடிசன், ஒரு திறமையான தந்திபொறி பணியாளர் ஆவார். வெஸ்டர்ன் யூனியன் (Western Union) என்ற அமெரிக்க பன்னாட்டு நிதி சேவை நிறுவனத்தில் பணியாற்றுவதற்காக லூயிஸ்வில்லுக்கு வந்தார். அப்போது இவருடைய அலுவலகம், முதன்மை மற்றும் இரண்டாவது தெருக்களுக்கிடையே, ஒரு மூலையில் இருந்தது. ஆகஸ்ட் 1866 ஆம் தேதி, பிரேசிலுக்கு ஒரு பயணம் மேற்கொள்ள எண்ணிய எடிசன் இங்கிருந்து புறப்பட்டார். ஆனால் நீர்வழி மூடப்பட்டதால் நியூ ஆர்லியன்ஸில் திரும்பினார். எனவே, அவர் மீண்டும் லூயிஸ்வில்லில் வேலைக்குத் திரும்பினார். புட்ச்சர்டவுன், கிழக்கு வாஷிங்டன் தெருவில் உள்ள இந்த இரட்டை மாடி வீட்டில் தங்கினார்.

1867 ஆம் ஆண்டில், ஒரு நாள் இரவு நேர வேலையில் பணிபுரிந்து கொண்டிருந்தார். ஆர்வம் காரணமாக வேதியல் பரிசோதனைகளில் ஈடுபட்டுவந்த எடிசன், அன்று ஒரு மின்கலத்தை ஆய்வு செய்து கொண்டிருந்தார். அப்போது கந்தக அமிலம் தவறுதலாக அவரது முதலாளியின் மேசை கீழே தரையில் கொட்டியது. அடுத்த நாளே, அவர் பணிநீக்கம் செய்யப்பட்டார். அந்த நகரத்தை விட்டும் வெளியேறினார். பதினாறு ஆண்டுகளுக்குப் பிறகு, 1883 ஆம் ஆண்டில், எடிசனின் புதிய கண்டுபிடிப்புகளில் ஒன்றான ஒளிரும் ஒளி விளக்கு, இதே லூயிஸ்வில்லில் நிரூபித்துக் காட்டப்பட்டது.

மேலும் பார்க்கவும்
------------------

* Louisville பெருநகரப் பகுதியில் உள்ள இடங்கள் மற்றும் நிகழ்வுகளின் பட்டியல்

மேற்கோள்கள்
-----------

1. ↑  Jeff Campbell; Loretta Chilcoat; Susan Derby; Andrew Dean Nystrom (2004). *Lonely Planet USA*. Lonely PlanetTravel. பன்னாட்டுத் தரப்புத்தக எண்:1-74104-192-9. .
**தாமரைத்தீவான்** (பி. ஜூலை 24, 1932) என்ற புனைபெயர் கொண்ட சோமநாதர் இராசேந்திரம் இலங்கை திருகோணமலையைச் சேர்ந்த எழுத்தாளர், கவிஞர். பத்தாயிரத்துக்கு மேற்பட்ட பாடல்களைப் படைத்துள்ளார்.

வாழ்க்கைக் குறிப்பு
-------------------

திருகோணமலையின் தென்கிழக்கிலே 12 மைல் தொலைவில் உள்ள தாமரைவில் என்ற பழந்தமிழ்ச் சிற்றூரில் சோமநாதர் - முத்துப்பிள்ளை தம்பதியினருக்கு ஐந்தாவது பிள்ளையாகப் பிறந்தவர் தாமரைத்தீவான். தனது ஆரம்பக்கல்வியை தாமரைவில் றோமன் கத்தோலிக்க தமிழ்க் கலவன் பாடசாலையில் பயின்றவர் பின்னர் மூன்றாம் தரத்திலிருந்து மூதூரில் தங்கியிருந்து அங்குள்ள மூதூர் அர்ச் அந்தோனியார் பாடசாலையில் கல்வி பயின்றார்.

1952 இல் மட்டக்களப்பு ஆசிரிய பயிற்சிக் கலாசாலையில் படித்து பயிற்சி பெற்ற ஆசிரியரானார். ஆரம்பத்தில் திரிகோணமலை யோசப் கல்லூரியிலும் (1954), பின்னர் பதுளை கந்தே கெதற (1955 முதல்), கந்தளாய் (1961 முதல்), ஈச்சந்தீவு (1963 முதல்) பின்னர் திருகோணமலை உப்பாறு றோமன் கத்தோலிக்க தமிழ் கலவன் பாடசாலை (1968) ஆகிய பாடசாலைகளில் ஆசிரியராகப் பணியாற்றினார். 1972 முதல் 1987 இல் ஓய்வு பெறும் வரையில் அதிபராகப் பணியாற்றினார்.

இலக்கியப் பணி
-------------

இளம் வயதிலேயே கவிதைகள் எழுதத் தொடங்கினார். 1956 இல் சுதந்திரன் பத்திரிகையில் இவரது முதலாவது கவிதை பிரசுரமானது. அதனைத் தொடர்ந்து வீரகேசரி, தினகரன், சிந்தாமணி ஆகிய பத்திரிகைகளிலும் சுடர், தமிழ் உலகம், சர்வதேச தமிழர் முதலிய சஞ்சிகைகளிலும் எழுதினார். திருமலை மாவட்டத்தில் பல கவியரங்குகளில் கவிதை பாடி சிறந்த கவியரங்கக் கவிஞராகவும் அறியப்பட்டார்.

வெளிவந்த கவிதைத் தொகுப்புகள்
----------------------------

* *பிள்ளைமொழி*
* *கீறல்கள்*
* *கட்டுரைப்பத்து*
* *போரும் பெயர்வும்*
* *ஐம்பாலைம்பது*
* *வள்ளுவர் அந்தாதி*
* *சிறு விருந்து*
* *சோமம்*
* *என்பா நூறு*
* *உணர் - உரை*

விருதுகள்
---------

* 2001 ஆம் ஆண்டு வடக்கு - கிழக்கு மாகாண கல்வி மற்றும் பண்பாட்டு அலுவல்கள் அமைச்சு நடத்திய தமிழ் இலக்கிய விழாவில் தாமரைத்தீவான் *ஆளுநர் விருது* வழங்கிக் கௌரவிக்கப்பட்டார்.
* இலங்கை அரசாங்கத்தின் கலாசார அமைச்சு 2005 ஆம் ஆண்டில் கலாபூசணம் விருது வழங்கிக் கௌரவித்தது.

உசாத்துணை
---------

* ஞாயிறு தினக்குரல் (29 ஜூலை 2007) பரணிடப்பட்டது 2007-09-28 at the வந்தவழி இயந்திரம்
**எம். உதயகுமார்** (1938 - 25 சனவரி 2014) இலங்கைத் தமிழ்த் திரைப்பட, நாடக நடிகர் ஆவார்.

வாழ்க்கைச் சுருக்கம்
--------------------

எம். உதயகுமார் யாழ்ப்பாண மாவட்டம், புங்குடுதீவில் பிறந்தார். தனது 13வது அகவையில் நாடகங்களில் நடிக்க ஆரம்பித்தார். கிங்ஸ்லி எஸ். செல்லையா தயாரித்த *தாலிக்கொடி*, *மலர்ந்தும் மலராத* ஆகிய நாடகங்களில் நடித்தார். 1966 ஆம் ஆண்டில் கடமையின் எல்லை என்ற தமிழ்த் திரைப்படத்தில் நடித்தார். இதுவே இவர் நடித்து வெளிவந்த முதல் படமாகும். 1970 இல் வெளியான மஞ்சள் குங்குமம் திரைப்படத்தில் இரண்டு கதாநாயகர்களில் ஒருவராக உதயகுமார் நடித்தார். தென்னிந்திய நடிகர்கள் இலங்கையில் நடித்து வெளியான *மாமியார் வீடு* (1977) திரைப்படத்தில் நடிகை ஜெயாவின் காதலனாக நடித்தார். 1993 இல் வெளியான சர்மிளாவின் இதய ராகம் திரைப்படத்தில் காவல்துறை அதிகாரியாக நடித்தார். இதுவே இவரது கடைசித் திரைப்படம் ஆகும். இவற்றை விட சில சிங்களத் திரைப்படங்களிலும் இவர் நடித்துள்ளார்.

இறுதிக் காலங்களில் இவர் சில தொலைக்காட்சி நாடகங்களிலும் நடித்திருந்தார். மொழிவாணன் இயக்ககத்தில் வெளிவந்த காதலுக்கு என்ன விலை என்ற நாடகத்தில் ஜெயகௌரியுடன் நடித்தார்.

மேற்கோள்கள்
-----------

1. 1 2 3 4 5  தம்பிஐயா தேவதாஸ். "எம். உதயகுமார்". *வீரகேசரி* (6 டிசம்பர் 2015).
2. ↑  "கடமையின் எல்லை". தினகரன். 11 சூன் 2013. 27 பெப்ரவரி 2016 அன்று பார்க்கப்பட்டது.
|  |  |
| --- | --- |
| Search Wikisource | விக்கிமூலத்தில் பின்வரும் தலைப்பிலான எழுத்தாக்கம் உள்ளது:
**கடிகைமுத்துப் புலவர் தனிப்பாடல்கள்** |

பின்முடுகு வெண்பா என்பது பிற்கால யாப்பு முறைகளில் ஒன்று. இதனைக் கடிகைமுத்துப் புலவர் பாடல்களில் காணலாம். கடிகைமுத்துப் புலவர் பாடல்களில் 111 பாடல்கள் பின்முடுகு வெண்பா என்னும் தலைப்பிட்டு அதன் கீழ்த் தரப்பட்டுப் பதிப்பிக்கப்பட்டுள்ளன.  இந்தப் பாடல்கள் வெண்பாவுக்கு உரிய வெண்டளை தட்டுப்பட்டுச் செப்பலோசை குன்றியனவாக அமைந்துள்ளன. செப்பலோசை குன்றி முடுகிசை கொண்டு வெண்பாவைப் போல அமைந்த பாடல்களை முடுகு வெண்பா எனப் பெயரிட்டு வழங்கியுள்ளனர்.

எடுத்துக்காட்டு
---------------

ஆதரவாய் என்னருகில் அஞ்சலென்று வந்துநின்று  

போதரவு செய்யும்எப் போதுமே - ஓதுதமிழ்ச்  

சந்ததமு மலங்கிர் தஞ்செறிந்து நன்குயர்ந்து தங்கு  

விந்தை கொண்டிலங்கு செந்தில்வேல். 

 
இந்த வெண்பாவில் பின்னிரண்டு அடிகள் செப்பலோசை குன்றி முடுகி வந்துள்ளன. முடுகுதல் என்பது நெடில்-எழுத்து வராமல் ஓசை முடுகிவரப் பாடுவது.

பாடலின் பொருள்
--------------

வெங்கடேசு ரெட்டன் என்னும் தலைவன்மீது காதல் கொண்ட தலைவி ஒருத்தி பாடுகிறாள். அவன் முருகப்பெருமானாகவே வந்து தன்னை ஆட்கொள்வதாகப் பாடுகிறாள். அவன் ஆதரவாக என் அருகில் வந்து நிற்கிறான். அஞ்சாதே என்று சொல்லிக்கொண்டு நிற்கிறான். பின் போய்விடுகிறான். எப்போதும் இப்படிச் செய்கிறான். அவன் முருகனாகவே இருக்கிறான். முருகன் நான் ஓதும் தமிழுக்கு உரியவன். நாள்தோறும் அப்படி இருப்பவன். இலங்கி ஒளிர்பவன். நன்மையாகிய இதம் (இர்தம்) செய்பவன். என்னோடு செறிவாக நெருங்கி இருப்பவன். நன்றாக உயர்ந்து விளங்குபவன். விந்தையாக விளங்குபவன். காரணம் அவன் திருச்செந்தூரிலும் வேலை உயர்த்திக்கொண்டு விளங்குவதுதான்.

அடிக்குறிப்புகள்
----------------

1. ↑  தனிப்பாடல் திரட்டு கடிகைமுத்துப் புலவர் தனிப்பாடல்கள், பக்கம் 159 முதல் 196, பாடல் எண் 191 முதல் 196
2. ↑  வெண்பா எண் 24
ஆட்டா (கோதுமை மாவு), கோயா (அடர்த்தியான பால்) மற்றும் உலர் பழங்கள் கொண்டு செய்யப்பட்ட பின்னி
**பின்னி** (*Pinni*) என்பது பஞ்சாபிய உணவு வகைகளுள் ஒன்றாகும். இதனை பெரும்பாலும் குளிர்காலத்தில் உண்ணுகின்றனர். இது ஒரு இனிப்பாகப் பரிமாறப்படுகிறது. நெய், கோதுமை மாவு, வெல்லம் மற்றும் பாதாம்கொண்டு தயாரிக்கப்படுகிறது. திராட்சையையும் இதில் பயன்படுத்தலாம். *உளுந்தம் பருப்பு பின்னி* என்பது பின்னி வகைகளுள் ஒன்றாகும்.

பின்னி என்பது உருண்டை வடிவத்தில் தயாரிக்கப்பட்டும் இனிப்பு அல்லது இனிப்புகளுக்கான பொதுவான சொல்லாக உள்ளது.

தேவையான பொருட்கள்
-----------------

கூடுதல் சுவைக்கு, பின்னியில் கோயாவைப் பயன்படுத்தலாம். பின்னி என்பது வட இந்தியா மற்றும் பஞ்சாப் பகுதியில் பிண்டி என்றும் அழைக்கப்படும் ஒரு கூட்டு இனிப்பு உணவாகும். பின்னி நீண்ட நேரம் கெட்டுப்போவதில்லை. மேலும் குளிர்ச்சியான இடத்தில் சேமிக்க வேண்டிய அவசியமும் இல்லை. பின்னி தேநீர் அல்லது சூடான பாலுடன் பரிமாறப்படுகிறது.

மேலும் பார்க்கவும்
------------------

* பஞ்சாபிய உணவு

மேற்கோள்கள்
-----------

1. 1 2  "*The Exquisite World of Indian Cuisine*". p. 37. 20 December 2014 அன்று பார்க்கப்பட்டது.
2. 1 2  "*Companionship and Sexuality: Based on Ayurveda and the Hindu Tradition*". *Books.google.com*. 20 December 2014 அன்று பார்க்கப்பட்டது.
3. ↑  "Mama's Punjabi Recipes — Atte Ki Pinni (Sweet Wheat Flour Balls) - Indo American News". *Indoamerican-news.com*. 15 December 2017 அன்று பார்க்கப்பட்டது.
4. ↑  "Travel Articles and Tips". *Mycitycuisine.org*. 11 மார்ச் 2016 அன்று மூலம் பரணிடப்பட்டது. 15 December 2017 அன்று பார்க்கப்பட்டது.
5. ↑  "Pinni recipes". *Khanapakana.com*. 1 அக்டோபர் 2020 அன்று மூலம் பரணிடப்பட்டது. 15 December 2017 அன்று பார்க்கப்பட்டது.
**ஸ்டுவர்ட் தீவு / ராக்கியூரா** (*Stewart Island / Rakiura*) என்பது நியூசிலாந்தின் மூன்றாவது பெரிய தீவாகும். இது தெற்குத் தீவின் தெற்கே 30 கிமீ தொலைவில், ஃபோவா நீரிணைக்குக் குறுக்கே அமைந்துள்ளது. ஸ்டுவர்ட் தீவின் மொத்தப் பரப்பளவு 1,680 சதுரகிமீ ஆகும். 2013 கணக்கெடுப்பின் படி இங்கு 381 பேர் நிரந்தரமாக வாழ்கின்றனர். இவர்களில் பெரும்பாலானோர் ஓபான் என்ற குடியேற்றப்பகுதியில் வசிக்கின்றனர்.

வரலாறு
------

உள்ளூர் மாவோரி மொழியில் ராக்கியூரா என்பது பொதுவாக வழங்கப்படும் பெயராகும். *ஒளிரும் வானங்கள்* என இதற்குப் பொருள். இத்தீவை 1770 இல் முதன்முதலாகக் கண்ணுற்ற ஐரோப்பியர் ஜேம்ஸ் குக் ஆவார். ஆனாலும், அவர் இதனைத் தெற்குத் தீவின் ஒரு பகுதியாகவே கருதினார். இதனால் இதற்கு தெற்கு முனை (South Cape) எனப் பெயரிட்டார். 1809 ல் ஆஸ்திரேலியாவின் ஜாக்சன் துறையில் (சிட்னியில்) இருந்து திமிங்கில வேட்டைக்காக இங்கு வந்த *பெகாசசு* கப்பலின் முதல் அதிகாரியான வில்லியம் ஸ்டுவர்ட்டின் நினைவாக இத்தீவிற்கு "ஸ்டுவர்ட் தீவு" எனப் பெயரிடப்பட்டது. இத்தீவின் நிலவரையை இவரே முதன்முதலில் வரைந்தார். இதன் மூலம் இவர் இத்தீவின் வடமுனையைக் கண்டறிந்து, இது ஒரு தீவு என நிறுவினார். இங்குள்ள மிகப்பெரும் தென்கிழக்குத் துறைமுகம் பெகாசசு துறை என அழைக்கப்படுகிறது. இவர் மீண்டும் 1820களிலும், 1840களிலும் இத்தீவிற்கு பயணம் மேற்கொண்டார்.

1841 இல் இத்தீவு நியூசிலாந்தின் மூன்று மாகாணங்களில் ஒன்றாக ஆக்கப்பட்டு அதற்கு நியூ லெயின்ஸ்டர் எனப் பெயரிடப்பட்டது. ஆனாலும், ஐந்தாண்டுகளுக்குப் பின்னர் இம்மாகாணம் இல்லாதொழிக்கப்பட்டு, தெற்குத் தீவையும் உள்ளடக்கிய நியூ மன்ஸ்டர் மாகாணத்தினுள் கொண்டு வரப்படது. பின்னர் 1853 இல் நியூ மன்ஸ்டர் மாகாணமும் நீக்கப்பட்டு, ஸ்டுவர்ட் தீவு 1861 வரை ஒட்டாகோ மாகாணத்தில் சேர்க்கப்பட்டது. 1876 இல் மாகாணங்கள் இல்லாதொழிக்கப்பட்டன.

20ம் நூற்றாண்டு வரை ஸ்டுவர்ட் தீவு என்ற பெயரே அதிகாரபூர்வமாக இருந்தது. பின்னர் 1998 ஆம் ஆண்டில் இத்தீவின் பெயர் அதிகாரபூர்வமாக ஸ்டுவர்ட் தீவு/ராக்கியூரா என மாற்றப்பட்டது.

மேற்கோள்கள்
-----------

1. ↑  Walrond, Carl (3 September 2012). "Stewart Island / Rakiura – New Zealand's third main island". *Encyclopedia of New Zealand*. Manatū Taonga Ministry for Culture and Heritage. 16 December 2012 அன்று பார்க்கப்பட்டது.
2. ↑  "Features: Rakiura National Park". Department of Conservation (New Zealand). 2014-05-06 அன்று பார்க்கப்பட்டது.
3. ↑  Bernard John Foster. 1966
4. ↑   "New Leinster, New Munster, and New Ulster". *Encyclopedia of New Zealand*. Manatū Taonga Ministry for Culture and Heritage.
5. ↑  Schedule 96 Alteration of place names

வெளி இணைப்புகள்
---------------

விக்கிமீடியா பொதுவகத்தில்,  
 ***ஸ்டுவர்ட் தீவு***   
என்பதின் ஊடகங்கள் உள்ளன. 

* Stewart Island News
* Stewart Island Promotion Association
**பிபா கோஷ் கோஸ்வாமி** (*Bibha Gosh Goswami*) 5, 6, 7 மற்றும் 8வது மக்களவையில் மேற்கு வங்கத்தின் நபத்விப் (பட்டியலிடப்பட்ட சாதிகளுக்கு ஒதுக்கப்பட்ட தொகுதி) தொகுதியைப் பிரதிநிதித்துவப்படுத்தினார். இவர் இந்திய கம்யூனிஸ்ட் கட்சி (மார்க்சிஸ்ட்) உறுப்பினர் ஆவார்.

ஆரம்ப வாழ்க்கை மற்றும் கல்வி
----------------------------

பிபா கோஷ் 1934 ஆம் ஆண்டு சனவரி 12 ஆம் நாள் கிழக்கு வங்காளத்தில் உள்ள ஹிடியா கிராமத்தில் (தற்போது வங்காளதேசம்) பனமாலி கோஸ்வாமி மற்றும் ஸ்ரீமதி சுதாமணி ஆகியோருக்குப் பிறந்தார். இவர் ஒரு தாழ்த்தப்பட்ட வகுப்பினைச் சார்ந்தவர். இவர் ஜெஸ்ஸூரில் உள்ள எம் எஸ் டி பி பெண்கள் உயர்நிலைப் பள்ளியிலும், கல்கத்தாவில் உள்ள பிரம்மோ பாலிகா சிக்சாலயாவிலும் பயின்றார். இவர் லேடி பிரபோர்ன் கல்கத்தா, கிருஷ்ணாநகர் அரசு கல்லூரி மற்றும் பல்கலைக்கழக ஆசிரியர் பயிற்சி நிறுவனம் கல்கத்தா  ஆகியவற்றில் கல்லூரிக்குச் சென்றார்.

தொழில்
------

### மக்களவை

பிபா கோஷ் கோஸ்வாமி 1971-77 வரை ஐந்தாவது மக்களவையிலும், 1977-1979 வரை ஆறாவது மக்களவையிலும், 1980-1984 வரை ஏழாவது மக்களவையிலும், எட்டாவது மக்களவையிலும் பணியாற்றினார். இவர் லோக் சபாவில் இருந்த காலத்தில், 1977-1984 வரை கல்வி, சமூக நலம் மற்றும் கலாச்சார அமைச்சகத்தின் ஆலோசனைக் குழுவிலும், 1981 ஆம் ஆண்டில் இந்து திருமணச் சட்டம் (திருத்தம்) கூட்டுக் குழுவிலும் இருந்தார்.

1983 ஆம் ஆண்டில் இவர் பெண்களுக்கும் ஆண்களுக்கும் சமமான ஊதியம் வழங்கும் மசோதா 81 ஐ அறிமுகப்படுத்தினார், இது அரசியலமைப்பால் வாக்குறுதியளிக்கப்பட்டது, ஆனால் அது பின்பற்றப்படவில்லை என்று பிபா கோஷ் கூறினார். மசோதா நிறைவேற்றப்பட்டது. 

1985 ஆம் ஆண்டில் பிபா, தொழில்துறைகளில் பணிபுரியும் பெண்களின் நலனுக்காக அவர்களுக்கு வளங்களை வழங்குவதற்காக மசோதா 37 ஐ அறிமுகப்படுத்தினார். மசோதா காலாவதியானது. 

சதி தடுப்புச் சட்டத்தின் ஆணையத்திலும் இவர் ஈடுபட்டார். 1987. சதி தன்னார்வமாக இருக்க முடியும் என்ற எண்ணத்தை மறுவடிவமைப்பதில் இவருடைய பெரும்பாலான கவனம் இருந்தது. 

### சங்கங்கள் மற்றும் அலுவலகங்கள்

இவர் 1972 முதல் மேற்கு வங்க ஜனநாயக பெண்கள் சங்கத்தின் நாடியா மாவட்டத்தின் தலைவராக உள்ளார். 1974-79 வரை துணைத் தலைவராகப் பணியாற்றினார். 1981 ஆம் ஆண்டு முதல் அனைத்திந்திய ஜனநாயக மகளிர் சங்கத்தின்  செயற்குழுவிலும் உள்ளார். பிபா கோஷ் கோஸ்வாமி 1960 முதல் அனைத்து வங்காள ஆசிரியர் சங்கத்தில் பல்வேறு பொறுப்புகளை வகித்துள்ளார் மற்றும் 1977-1982 வரை மேற்கு வங்க மாநில நல ஆலோசனைக் குழுவில் இருந்தார்.

தனிப்பட்ட வாழ்க்கை
------------------

இவரது பொழுதுபோக்குகளில் கல்வி மற்றும் வரலாறு ஆகியவை அடங்கும், மேலும் அவர் குறிப்பாக ரவீந்திர சங்கீத்தின் இசையை ரசிக்கிறார்.

மேற்கோள்கள்
-----------

1. ↑  "Members Bioprofile". *164.100.47.194*. 2017-07-29 அன்று பார்க்கப்பட்டது.
2. ↑  Chopra, Joginder Kumar (1993-01-01) (in en). *Women in the Indian Parliament: A Critical Study of Their Role*. Mittal Publications. பன்னாட்டுத் தரப்புத்தக எண்:9788170995135. .
3. ↑  Sharma, Mahendra K. (1996) (in en). *Minimum Sentencing for Offences in India: Law and Policy*. Deep & Deep Publications. பன்னாட்டுத் தரப்புத்தக எண்:9788171008407. .
4. ↑  Kabira. "AIDWA - PROFILE OF DELEGATES OF 9th AIDWA CONFERENCE". *aidwaonline.org* (ஆங்கிலம்). 29 July 2017 அன்று மூலம் பரணிடப்பட்டது. 2017-07-29 அன்று பார்க்கப்பட்டது.